Клаус Коппе

Клаус Коппе (герман. Klaus Koppe, 1956 оны 2-р сарын 6-нд Германы Саксони-Анхальт муж улсын Виттенбэрг хотод төрж, 2025 оны 11-р сарын 27-нд нас барсан) - Германы монголч эрдэмтэн, доктор. “Жангар” туулийг герман хэл рүү орчуулсан эрдэмтэн.

 Намтар 
Клаус Коппе Берлин дэх Хумбольдтын Их сургуульд Монгол судлал, түүхийн шинжлэх ухаан чиглэлээр 1976-1979 онд суралцаж, улмаар 1979-1981 онд Монгол Улсын Их сургуульд суралцан монгол хэлийг эзэмшиж, Монгол судлаач болсон юм. 1982 онд К.Коппе түүхийн ухааны докторын зэргийг амжилттай хамгаалж, ажил амьдралынхаа 40 гаруй жилийг Монгол судлалд зориулсан эрдэмтэн юм.  

Тэрээр 1981-1998 онуудад Хумбольдтын Их сургууль, Бонн Их сургуульд эрдэм шинжилгээ, судалгаа хийж, эрдэм шинжилгээний туслах ажилтнаар ажиллаж байгаад 1999-2022 онуудад Лайпцигийн Их сургуулийн Энэтхэг, Төв Ази судлалын хүрээлэнд эрдэм шинжилгээний ажилтан, монгол хэл, бичиг, түүхийн багш, доцентоор ажиллаж байв. 2022 онд гавьяаны чөлөөндөө гарсан ба үүний дараа өнөөг хүртэл зочин багшаар ажиллаж байв. Монгол судлалын анхдагч хот Лайпцигт Монгол судлалын уламжлалыг хадгалан өнөөг хүргэн түүчээлэхэд Клаус Коппегийн оруулсан хүчин зүтгэлийг олон улсын монгол судлалд өндөр үнэлдэг билээ.

Эрдэмтэн К.Коппе нь Монгол туульс, түүний дотор баруун Монгол туульс чиглэлээр олон жил судалгаа явууж, мөн герман хэлэнд орчуулж, эрдэмтэн шинжилгээний жинтэй ном, бүтээлүүдийг туурвисан ба орчин цагийн герман-монгол толь бичиг гаргахад мөн хамтран оролцсон нэгэн байв. Сүүлийн 15 гаруй жилийн хугацаанд тэрээр мөн албан ёсны орчуулагчаар ажиллаж байв.

Ангилал:Германы эрдэмтэн
Ангилал:Монголч эрдэмтэн
Ангилал:1956 онд төрсөн
Ангилал:2025 онд өнгөрсөн